Nr

Referitor dosar nr. 7294/16.04.2018

**DECIZIA ETAPEI DE ÎNCADRARE**

**DRAFT**

 Ca urmare a solicitării de emitere a acordului de mediu adresate de **HS INVEST S.R.L** cu sediul în sat Cristian, comuna Cristian str. L(50)**,** județul Sibiu, înregistrată la **Agenţia pentru Protecţia Mediului Sibiu** cu nr. **7294/16.04.2018** şi completărilor ulterioare **nr. 8209/02.05.2018, 9653/23.05.2018,** în baza:

* **Hotărârii Guvernului nr. 445/2009** privind evaluarea impactului anumitor proiecte publice și private asupra mediului;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, aprobată prin **Legea nr. 49/2011**,

**Agenţia pentru Protecţia Mediului Sibiu** **decide**, ca urmare a consultărilor desfăşurate în cadrul şedinţei Comisiei de Analiză Tehnică din data de 30.05.2018, că proiectul **„Construire service auto, corp administrativ și atelier”** propus a fi amplasat în municipiul **Sibiu,** str. **Salzburg**, nr. **FN,** identificat prin **CF 126432,** județul **Sibiu, nu se supune evaluării impactului asupra mediului şi nu se supune evaluării adecvate.**

Justificarea prezentei decizii:

**I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:**

- proiectul se încadrează în prevederile Hotărârii de Guvern nr. 445/2009, privind evaluarea impactului anumitor proiecte publice și private asupra mediului, **Anexa 2** – **pct. 10, lit. a)**: **„proiecte de dezvoltare a unităților/zonelor industriale”.**

**1. Caracteristicile proiectului**

**a) mărimea proiectului**

Proiectul propune construirea următoarelor corpuri de clădire:

* **C1**- cuprinde spaţiul principal de lucru al service-ului auto propus, configurat sub forma unei hale cu trei linii de service, cu regim de înălțime parter și o suprafață de 503,2 mp;
* **C2** - are funcţiunea principală de administraţie, regim de înălțime P+2E. Nivelul parterului în suprafață de 228,69 mp, cuprinde funcţiuni destinate relaţiei cu publicul, circulaţia verticală principală iar în partea posterioară o parte a funcţiunilor auxiliare legate de activitatea service-ului: spaţiu tehnic, atelier, depozit, biroul coordonatorului de service şi respectiv accesul secundar destinat angajaţilor service-ului, circulaţia verticală secundară. La nivelul etajelor, în suprafață de 214,93 mp/etaj se regăsesc spaţii destinate activităţii administrative (birouri, sală de şedinţe, arhivă, etc.) precum şi vestiarul cu spălător, grup sanitar, oficiu şi sală de mese.
* **C3** - cuprinde două spaţii destinate reparaţiei autoturismelor dotate cu elevator auto, o linie de spălătorie auto şi o linie destinată verificărilor tehnice, în suprafață de 218,88 mp. Aceste spaţii sunt accesibile în mod distinct din curtea posterioară a parcelei.

Capacitatea maximă proiectată a service-ului este proiectată pentru nouă capete-tractor și două autoturisme (reparaţii), un autovehicul (verificare tehnică) şi un autovehicul (spălătorie), totalizând treisprezece autovehicule aflate în lucru simultan.

Bilanțul teritorial:

-Suprafața totală teren = 5170 mp

-Suprafața construită propusă = 1025 mp

-Suprafața desfășurată = 1575 mp

-Spații verzi = 1035 mp

-Spații pavate/alei, trotuare, terase = 3110 mp

-POT propus = 19,82 %

-CUT = 0,3

Alimentarea cu energie electrică se va realiza prin racordarea la reţeaua publică existentă în lungul străzii Salzburg (LEA 20kV), cu ajutorul unui post de transformare.

Alimentarea cu apă se va realiza din surse proprii, prin racordarea la un puţ forat de medie adâncime (110m) dotat cu pompă submersibilă (propus în partea posterioară a parcelei).

Evacuarea apelor uzate se va realiza prin instalaţii proprii, cu colectare într-un bazin vidanjabil etanş şi evacuare periodică. Apele uzate tehnologice ce vor rezulta din procesul de spălare al autoturismelor, posibil impurificate cu reziduuri de produse petroliere, vor fi colectate printr-o reţea internă şi dirijate spre prima capacitate de preepurare – deznisipator, apoi vor fi trecute printr-un separator, tip ECO DEO 17. Din separatorul de produse petroliere apa epurată va fi evacuată prin intermediul unui racord comun cu cel al efluentului epurat provenit de pe suprafaţa parcajelor şi a aleilor pietonale. Apele uzate menajere rezultate de la grupurile sanitare din corpurile de clădire C1, C2 şi C3, vor fi colectate gravitațional prin tuburi PP, racordate la căminul rețelei de canalizare exterioara din incinta. Apele pluviale posibil impurificate cu produse petroliere provenite de pe suprafața parcajelor, aleilor pietonale şi auto, vor fi preluate in totalitate de o reţeaua interna de canalizare și trecute printr-un separator de produse petroliere de tipul ECO DEO 7, prin intermediul căruia se epurează şi apele uzate tehnologice rezultate de la spălătoria auto.

Alimentarea cu gaze naturale: racordare la reţeaua publică existentă la strada Salzburg.

**b) cumularea cu alte proiecte**: nu este cazul;

**c) utilizarea resurselor naturale**: nu este cazul;

**d) producția de deșeuri**:

 - în perioada de execuție: deșeuri municipale amestecate (cod 20 03 01), deșeuri din construcții (17 01), deșeuri metalice (cod 17 04 07), deșeuri inerte;

 - în perioada de funcționare: deșeuri municipale amestecate (20 03 01), deșeuri de ambalaje (15 01), deşeuri de metale feroase (cod 16 01 17), deșeuri de metale neferoase (cod 16 01 18): deşeuri de materiale plastice (cod 16 01 19), ulei uzat (cod 13 02 08\*), filtre de ulei uzate (cod 16 01 07\*), acumulatori uzaţi (cod 16 06 01), anvelope scoase din uz (cod 16 01 03).

Deşeurile generate atât în timpul realizării investiţiei cât şi în etapa operaţională vor fi eliminate/valorificate prin societăți autorizate, cu respectarea dispoziţiilor legale în vigoare;

**e) emisiile poluante, inclusiv zgomotul și alte surse de disconfort**

- în etapa de construcţie: emisiile în atmosferă de la utilaje şi mijloacele de transport, precum și disconfortul fonic creat de lucrări, temporar - fără impact semnificativ.

- sol, subsol: se vor amenaja spaţii corespunzătoare pentru stocarea temporară a tuturor categoriilor de deşeuri rezultate pe perioada de realizare a proiectului.

**f) riscul de accident, ţinându-se seama în special de substanţele si de tehnologiile utilizate** – se vor respecta normele de protecţia muncii şi PSI.

**2. Localizarea proiectului**

**2.1 utilizarea existentă a terenului** – proiectul respectă dispoziţiile art. 71 din O.U.G. nr. 195/2005 privind protecţia mediului, cu modificările şi completările ulterioare, conform Certificatului de Urbanism emis de Primăria Municipiului Sibiu şi a verificării documentaţiei de către ing. Ruxanda Florian. Terenul studiat se află în intravilanul municipiului Sibiu, zona industrială vest, este în proprietatea S.C. HS INVEST S.R.L., folosință actuală teren arabil și destinație zonă de activități economice cu caracter comercial.

**2.2 relativa abundenţă a resurselor naturale din zonă, calitatea şi capacitatea regenerativă a acestora:** nu este cazul.

**2.3 capacitatea de absorbţie a mediului, cu atenţie deosebită pentru:**

**a) zonele umede:** nu este cazul;

**b) zonele costiere:** nu este cazul;

**c) zonele montane si cele împădurite:** nu este cazul;

**d) parcurile si rezervaţiile naturale:** nu este cazul;

**e) ariile clasificate sau zonele protejate prin legislaţia în vigoare:** nu este cazul;

**f) zonele de protecţie specială**, mai ales cele desemnate prin Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, zonele prevăzute prin Legea nr. 5/2000 privind aprobarea Planului de amenajare a teritoriului naţional – Secţiunea a III-a - zone protejate, zonele de protecţie instituite conform prevederilor Legii apelor nr. 107/1996, cu modificările şi completările ulterioare, şi Hotărârea Guvernului nr. 930/2005 pentru aprobarea Normelor speciale privind caracterul şi mărimea zonelor de protecţie sanitară şi hidrogeologică: nu este cazul;

**g) ariile în care standardele de calitate a mediului stabilite de legislaţie au fost deja depăşite:** nu este cazul;

**h) ariile dens populate:** nu este cazul;

**i) peisajele cu semnificaţie istorică, culturală și arheologică:** nu este cazul.

Distanţa faţă de zonele rezidenţiale, obiectivele de interes public, monumente istorice şi de arhitectură, arealele naturale protejate sau zonele de interes tradiţional este suficient de mare pentru a nu fi necesare măsuri suplimentare de protecţie a acestora.

**3. Caracteristicile impactului potenţial**

**a) extinderea impactului, aria geografică și numărul persoanelor afectate:** nu are impact negativ, în situația respectării proiectului;

**b) natura transfrontalieră a impactului:** nu este cazul;

**c) mărimea și complexitatea impactului:** se vor lua măsuri de reducere şi limitare a impactului asupra mediului. Impact potenţial nesemnificativ, având în vedere caracteristicile proiectului şi localizarea acestuia;

**d) probabilitatea impactului:** redus pe perioada de execuţie cât și pe perioada de funcţionare, în condiţiile respectării măsurilor propuse prin proiect;

**e) durata, frecvența și reversibilitatea impactului:** impact redus pe perioada de realizare şi funcţionare.

**II. Motivele care au stat la baza luării deciziei etapei de încadrare în procedura de evaluare adecvată:**

 Proiectul propus nu este localizat în arii protejate, nu intră sub incidența art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare.

**Proiectul propus nu necesită parcurgerea celorlalte etape ale procedurii de evaluare impactului şi nu se supune evaluării adecvate.**

**Condiţiile de realizare a proiectului:**

* respectarea legislaţiei în vigoare în domeniul protecţiei mediului;
* investiţia se va realiza cu respectarea memoriului tehnic întocmit conform prevederilor Ordinului nr. 135/2010 și a Certificatului de Urbanism emis de Primăria Municipiului Sibiu;
* respectarea amplasamentului conform planului de încadrare în zonă şi a planului de situaţie anexate documentaţiei;
* respectarea Avizului de Gospodărire a Apelor nr. SB 13/28.02.2018 emis de S.G.A. Sibiu;
* materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu;
* aprovizionarea cu agregate necesare realizării investiției se va face numai din surse autorizate;
* lucrările de construcţie propuse se vor realiza în mod obligatoriu cu firme specializate, cu personal calificat, fără a afecta domeniul public;
* deşeurile menajere şi cele inerte rezultate în urma lucrărilor de construire, vor fi depozitate în locuri special amenajate, de unde vor fi predate operatorilor economici autorizaţi;
* la executarea lucrărilor, se vor respecta normele legale în vigoare: sanitare, de prevenire şi stingere a incendiilor şi de protecţia muncii;
* nu se vor deteriora zonele învecinate perimetrului de desfăşurare a lucrărilor;
* se vor lua măsuri pentru evitarea poluării accidentale a factorilor de mediu pe toată durata execuţiei lucrărilor şi implementării proiectului;
* managementul deşeurilor generate de lucrări va fi în conformitate cu legislaţia specifică de mediu şi va fi în responsabilitatea titularului de proiect cât şi a operatorului care realizează lucrările;
* utilajele utilizate pe durata de realizare a lucrărilor, precum şi mijloacele de transport, vor avea o stare tehnică corespunzătoare, astfel încât să fie exclusă orice posibilitate de poluare a mediului înconjurător cu combustibil ori material lubrifiant;
* la finalizarea investiției se va reface amplasamentul prin realizarea amenajărilor exterioare: circulaţii auto, platforme de parcare, alei pietonale, trotuare de gardă şi spaţii verzi. Sistematizarea terenului se va face conform planului de situaţie astfel încât scurgerea apelor pluviale să se realizeze spre rigolele de colectare şi/sau spaţiile verzi de pe parcelă;
* în cazul unor poluări accidentale responsabilul cu problemele de mediu desemnat în cadrul societăţii va anunţa autorităţile de mediu pentru evaluarea situaţiei şi luarea măsurilor adecvate.

Conform art. 22, alin. (1) din H.G. nr. 445/2009, titularului proiectului are obligaţia, de a notifica în scris Agenţia pentru Protecţia Mediului Sibiu despre orice modificare a datelor/informaţiilor care au stat la baza luării deciziei etapei de încadrare.

Conform art. 49, alin. (3) si (4) din Ordinul MMP nr. 135/2010 privind aprobarea Metodologiei de aplicare a evaluării impactului asupra mediului pentru proiecte publice şi private, la finalizarea lucrărilor, veţi notifica APM Sibiu în vederea efectuării unui control de specialitate pentru verificarea respectării prevederilor prezentei decizii. Procesul-verbal întocmit în urma controlului se va anexa şi va face parte integrantă din procesul-verbal de recepţie la terminarea lucrărilor.

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**Prezenta a fost emisă în 3 (trei) exemplare originale fiecare exemplar având un număr de 4(patru) pagini, semnate și ștampilate: 1 ex. pentru solicitant, 2 ex. se arhivează la A.P.M. Sibiu.**

 **DIRECTOR EXECUTIV, ŞEF SERVICIU AVIZE**

 **Ec. Ioan FRĂTICI ACORDURI, AUTORIZAŢII**

 **Ing. Livia MITEA**

 **Întocmit,**

  **Ing. Ruxanda FLORIAN**